**Didaktiske dikt utanfor sesongen**

*Prosjektskisse ALLV301*

Veien snodde seg langs et umulig gjerde  
va et skilt der med LIMITED ACCESS og trer og gras vokste  
men brått ein åbning ud  
blank sjø og eg stod i enden  
av den 500 meter lange Rothesay Dock.  
*Og der fant du ka?*  
Et didaktisk dikt   
udenfor sesongen!

I desse linjene frå «Skotsk roman» i Øyvind Rimbereid si andre diktsamling *Trådreiser* (2001) finn eg ein litterær inngang til fokuset for denne oppgåva. Eg vil skrive om didaktiske dikt, ein litterær sjanger som dei siste to hundreåra har vore meir eller mindre utanfor sesongen i europeisk litteratur. Mi foreløpige tese er at eit paradigmeskifte, som fall saman med den litteraturhistoriske epoken vi kjenner som romantikken, medførte at synet på litteraturen generelt og poesien spesielt endra seg i denne perioden. I *The Criticism of Didactic Poetry* skriv Alexander Dalzell at noko av bakgrunnen for dette skiftet kan ha vore at møtet med opplysningstida sin rasjonalisme, og den stadig større suksessen til den objektive vitskapen, gjorde at poesien si rolle vart omdefinert. For, skriv Dalzell, dersom vitskapen, objektiv, empirisk og rasjonell, var det beste middelet vi hadde for å forstå verda, så måtte poesien skifte beitemark. Poesien vart omdelegert til fantasien si verd, til kjenslene si verd, eller den vart rettferdiggjort som eit mål i seg sjølv, som «l’art pour l’art». Eg mistenker denne forståinga for, i beste fall, å vere litt forenkla, men trur likevel at ein trygt kan slå fast at lærediktet gjekk av moten i denne perioden. I innleiinga si til det lyriske dramaet *Prometheus unbound* skriv Percy Bysshe Shelley, ein sentral premissleverandør for litteratursynet i romantikken, til dømes dette: «Didactic poetry is my abhorrence; nothing can be equally well expressed in prose that is not tedious and supererogatory in verse.» (Shelley 2013)

Dette moglege paradigmeskiftet, som eg, dersom det viser seg relevant for oppgåvefokuset mitt, vil utforske grundigare, synest å ha medverka til at didaktisk poesi fram til i dag har blitt lite skrive i Europa. Men ikkje nok med det. I likskap med andre paradigmeskifte fekk også dette tilbakeverkande kraft, og påverka slik kva for nokre av fortida sine litterære verk som vart oppfatta som verdifulle. Både lærediktet som sjanger, og, i noko mindre grad, dei litterære døma på læredikt, har blitt forsømte i forskingslitteraturen, i følgje Dalzell. Berre denne forsøminga i seg sjølv ville vere grunn nok til å grave fram igjen «the abhorrence» frå historia sitt mørkeloft. Men det er også to andre viktige grunnar til at eg vil gjere det.

For det fyrste kan det sjå ut som at element frå læredikttradisjonen er på veg inn att i nyare nordisk poesi. Det klaraste, og kanskje også det tidlegaste, dømet på dette er Øyvind Rimbereid sin poetiske praksis. Allereie i det fyrste diktet i den fyrste diktsamlinga hans Seine topografiar, utgitt i 2000, er dette elementet tydeleg til stades:

Jo teorien blant ornitologar om denne gamle navigasjonen,

Brått stranda, tumlande omkring som vindskeive vrag:

At atmosfæren ikkje e dimensjonert, kver kubikkmeter luft

Allerede nå tetta te av berebølger, av ny elektrisk støy.

Dette er berre det fyrste i ei lang rekke døme på element som kan relaterast til lærediktstradisjonen i Rimbereid sin lyrikk. Det tydelegaste av dei er langdiktet «Hva veier en urett? *Lex Humana*» i *Lovene*, samlinga Rimbereid gav ut i samband med grunnlovsjubileet i 2014. I eit intervju med Marit Borkenhagen seier Rimbereid sjølv at han trekk vekslar på det analytiske nivået og den dialogiske karakteren som finst i lærediktet. Eit læredikt, for Rimbereid, er eit dikt som viser til tekstar der lærdom finst. Med den forståinga av sjangeren vert også ein annan norsk lyrikar relevant, nemleg Inger Elisabeth Hansen, som i diktsamlinga *Å resirkulere lengselen (*2015) skriv dikt ein må lese med leksikonet (eller Google) oppslått for å få fullt utbytte. Dikta viser til rom der lærdomen finst, lærdom ein bør oppsøke for å forstå kva desse dikta vil. Inger Elisabeth Hansen har i samtale uttalt at ho arbeider meir som ein faglitterær enn ein skjønnlitterær forfattar når ho gjer forarbeidet til diktsamlingane sine.

Eit anna viktig døme er Cecilie Løveid sine nyare diktsamlingar *Vandreutstillinger* og *Spilt*. I tillegg har Erlend Nødtvedt nytta ein undersjanger av lærediktet, nemlig topografisk dikting, i samlinga *Bergens beskrivelse*. Dette dømet på topografisk dikting kan vere interessant å sjå i samanheng med Rimbereid sin forfattarskap, som også i stor grad forheld seg til den topografiske tradisjonen. I essayet «Om det topografiske diktet» går han langt i å kalle det topografiske ein poetikk for sitt forfattarskap. Den poetiske praksisen til desse fire kan også sjåast i samanheng med ein liknande tendens i lyrikken generelt dei siste ti åra. Joni Hyvönen peikar til dømes, i *Vagant* 4/2015, på den store førekomsten av naturvitskaplege termar og innsiktar i samtidslyrikken i Skandinavia. I artikkelen sin trekker Hyvönen mellom andre fram diktsamlingane til Maria Dorothea Schrattenholz (*Atlaspunkt*), Joanna Rzadkowska (*Gjentagelsestvang*), Frøydis Sollid Simonsen (*Hver morgen kryper jeg opp fra havet*) og Nils Christian Moe Repstad (*Teori om det eneste*). Så, på same måte som Wilamowitz hevda at poetikken i det tjuande hundreåret ikkje tillet eksistensen av didaktiske dikt, kan ein kanskje hevde at poetikken i det tjuefyrste hundreåret igjen opnar for dikt av denne typen.

For det andre trur eg at ein diskusjon av kva didaktisk poesi er kan munne ut i ein interessant teoretisk refleksjon rundt kva poesi er, eller kan vere. Kanskje til og med ein diskusjon av kva som er (skjønn)litteratur og ikkje. Allereie Aristoteles utelukka lærediktet som litteratur i sin poetikk. Ei avhandling om naturfilosofi på vers er ikkje poesi, sa han, det er naturfilosofi. Og det kan ein jo vere einig med han i. Men kva viss avhandlinga er skrive i eit svært poetisk språk, på ein måte som utnyttar poesien sine moglegheiter for uventa samanstillingar og uhøyrde koplingar? Kor informasjonsmetta, referanserikt og diskuterande kan eit dikt bli før det går over til å bli noko anna, til å bli prosa, eller essay? Og er dette eigentleg eit problem i det heile? I dekonstruksjonen si and kan ein kritisere sjangerinndeling i seg sjølv, og for så vidt heile skiljet mellom skjønnlitteratur og faglitteratur, samt skiljet mellom litteratur og annan tekst. Og mellom tekst og ikkje-tekst (!). Og så vidare. Men kva er då poesi, viss alt kan vere det? Korleis skal ein kunne diskutere den, definere den, eller i det minste sirkle den inn? Dette er ein problematikk eg ser føre meg å gå inn i.

Men kva meiner eg eigentleg når eg seier didaktisk poesi? Ein tilfredstillande definisjon av sjangeren må bli ein viktig del av oppgåva. I følgje *Litteraturvitenskaplig leksikon* er didaktisk litteratur «belærende diktning, læredikt; diktning der formidlingen av en innsikt eller viten er overordnet eller like viktig som det spesifikt kunstneriske.» Denne definisjonen slær meg som problematisk, eller i alle fall ikkje fyldig nok, ettersom det at ei formidling av ei innsikt er like viktig som det kunstnariske slett ikkje er uvanleg, og i alle fall ikkje avgrensa til denne sjangeren. I ein viss forstand er jo all litteratur didaktisk, når den indirekte eller direkte seier oss noko om mennesket i verda. Til og med romantikarane, som gjerne brukte «didaktisk» som eit skjellsord, hadde eit håp om å lære lesaren noko, nemleg, som Wordsworth formulerte det: «to teach the young and gracious of every age to see, to think and feel, and therefore to become more actively and securely virtuous». (Kjelde

Også andre aspekt av denne definisjonen er problematiske som utgangspunkt for å forstå den typen dikting som eg er interessert i. Kva er til dømes «det spesifikt kunstneriske» eigentleg, og kvifor kan ikkje formidling av innsikt like gjerne inngå i dette? Definisjonen viser i alle fall til ein måte å forstå det kunstnariske på som er spesifikk for vår tid, og det er det viktig å vere klar over.

Trass i Aristoteles si utestenging av didaktisk poesi frå litteraturfeltet, var litteraturen i antikken nettopp ein arena for å tileigne seg kunnskap og innsikt. Dette har også gjelde for mange seinare epokar, til dømes i renessansen og i opplysningstida. I følgje Dalzell vart poeten i antikken sett på som ein kunnskapsrik figur full av detaljkunnskap innanfor alle slags emne. Rapsoden i Platons *Ion* hevdar at han er den beste generalen fordi han er den med best kjennskap til Homer. Og i følgje Aristofanes sin komedie *Froskane* kan ein lære om jordbruk frå Hesiod, medisin frå Musaeus og om krigskunsten frå eposa. Dette synet heldt så sterk stand at det under hellenismen framleis var nødvendig for filosofen og poeten Filodemus av Gadara å argumentere for at ein poet faktisk ikkje måtte vere allvitande: «It is to place too heavy a burden upon the accomplished poet to demand that he concern himself with all customs and be familiar with natural science»

Men det er ikkje berre *Litteraturvitenskaplig leksikon* som har problemer med å definere den didaktiske poesien. Frå antikken finst det heller ingen overtydande definisjonar, ifølgje John Fitch sin artikkel «Theory and context of the didactic poem». Faktisk kan det verke som om den didaktiske poesien alltid har vore litt utanfor sesongen, i alle fall dersom ein ser på den manglande teoretiseringa av sjangeren, som har vart heilt til vår eiga tid. Men terrenget er som kjent alltid rikare enn kartet. Dei didaktiske dikta har funnest, frå Hesiod i år 750 f.Kr, til Øyvind Rimbereid og Inger Elisabeth Hansen i år 2018, og i denne oppgåva er føremålet å prøve å forstå den sjangeren som dei kanskje kan seiest å høyre til innanfor. Eg vil seie noko om kva denne sjangeren har vore for noko historisk, kva den er no i vår tid (eller *om* den er no, i vår tid) og kva for potensial denne sjangeren har. Kva for plass kan den didaktiske diktinga ha i det tjuefyrste hundreåret? I ein kontekst der tilgangen på informasjon er større og lettare tilgjengelig enn nokon gong før kan det ikkje vere kunnskapsformidling i seg sjølv som legitimerer diktinga, slik tilfellet (til ein viss grad) var i antikken. Kva kan poeten gjere med kunnskapen som ikkje fagpersonen kan? Kva kan skje i møtet mellom poesien og referensialiteten?

Metoden eg vil nytte for å nærme meg eit svar på desse spørsmåla er nærlesing av poesi som eg meiner trekk vekslar på dei didaktiske førelegga. Foreløpig har eg valgt materialet mitt frå forfattarskapane til Øyvind Rimbereid og Inger Elisabeth Hansen. Eg trur det vil vere interessant å sjå desse to i samanheng fordi dikta deira, som karakteriserast av forfattaren si særeigne stemme og stil, også har mange likskapstrekk. Begge forfattarskapar kan knytast til lærediktsjangeren, til den topografiske undersjangeren, og ein annan sjanger som har mist mykje av statusen den hadde i antikken, nemlig høvesdiktinga. Nettopp fordi eg ønskjer å knyte dikta opp i mot dei eldre førelegga, samtidig som eg vil yte dikta rettferd ved å gjere grundige lesingar av dei, skal eg ikkje femne om heile forfattarskapane til Hansen og Rimbereid i denne oppgåva, men sjå på utvalde enkeltdikt. Utvalet har eg gjort med tanke på å kunne knyte dikta til tradisjonane eg er interessert i. Samtidig er det viktig å understreke at dette er dikt som i høgaste grad er representative for forfattarskapane, dei har ikkje karakter av verken sidespor eller avvik frå Hansen og Rimbereid sin poetiske praksis elles. Frå forfattarskapen til Øyvind Rimbereid har eg valgt samlinga *Herbarium* (2008), fordi eg synest at dette er den av samlingane hans som best kombinerer læredikt-element med høg poetisk kvalitet. Så langt ser eg føre meg å fokusere særskilt på følgande dikt:

1. «All verdens blomster. *Giordano Bruno*». I dette diktet vert eit naturvitskapleg vokabular nytta i stor grad, samtidig som vi får ei indirekte innføring i den vitskaplege forteljinga om korleis livet oppsto og utvikla seg på jordkloden, via Giordano Bruno sin teori om at det finst tallause jordkloder ute i universet. Det tre sider lange diktet inkluderer også historiske opplysningar om skjebnen til Bruno, i tillegg til at det knyt an til, og eksplisitt nemner, Lukrets.
2. «Tulipan. *Mani.»* I dette langdiktet vert aksjeboblene si historie utlagt, med utgangspunkt i tulipankrakket, eller tulipanmanien, i Nederland i 1637. Diktet er langt, det går over 37 sider, og moralen skin stundom litt for tydeleg gjennom etter min smak. Eg vil likevel nytte diktet, fordi det kan vise seg tenleg for føremålet mitt om utforske korleis den didaktiske poesien utfordrar den poetiske sjangeren, eller førestillingane våre om denne.
3. «Jonsokkoll. *Ode ved dronning Sonjas 70-årsdag, Rogaland 4. juli 2007.»* Dette er også eit relativt langt dikt, det går over sju sider, og har eit interessant oppsett. Det er bygd opp av strofer og motstrofer, for så å avsluttast av ein epode. Her vert det altså knytt an til høvesdiktinga, både ved stadfestinga av eit tydeleg høve i tittelen, men også gjennom bruken av pindarisk ode-struktur. Det er også tydelege topografiske element i diktet.
4. «Zilla Spinosa. *Sinai.»* Eit kortare dikt på to sider, om ørkenveksten zilla spinosa, her plassert i Sinai-ørkenen. Eit dikt som er fullt av allusjonar til det bibelske, og til dei seinare politiske konfliktene i Midtausten. Politiske element vil eg prøve å ekskludere frå lesningane mine, fordi det vert for stort, men eg vil likevel ha med diktet, fordi det er eit godt døme på at reint referensielle storleikar, som årstal, også har emosjonelt innhald, som kan utnyttast i diktinga.

Frå forfattarskapen til Inger Elisabeth Hansen har eg valgt diktsamlinga *Å resirkulere lengselen. Avrenning foregår.* (2015), fordi dette er den av hennar samlingar som lettast kan knytast opp i mot læredikttradisjonen, sjølv om det i denne samlinga ofte også er snakk om det vi kallar for visdomslitteratur. Meir konkret er det mellom anna snakk om element frå Forkynnaren og frå Æsop sine fablar. Dette tilfanget kan det i likskap med høvesdiktinga og den topografiske diktinga bli nødvendig å diskutere oppimot hovudfokuset mitt, som er den gresk-romerske lærediktstradisjonen frå Hesiod til Ovid. Ein tilleggsmotivasjon for å studere dikta til Hansen er at det er gjort svært lite forsking på forfattarskapen hennar frå før av. Eg har så langt berre funne spreidde artiklar, der den mest substansielle verkar å vere Unni Langås sin «Lyrikeren Inger Elisabeth Hansen», i ei utgåve av Nordica Bergensia frå 1996. Det er underleg at eit så rikt, klokt og langvarig forfattarskap ikkje har blitt forska på i det heile, særleg når det dei siste åra har blitt forska såpass mykje på poesien til Øyvind Rimbereid. (Må eg gå inn på kva som har blitt gjort av forsking på han?)

Frå samlinga til Hansen har eg valgt ut desse dikta:

1. «Navigasjon uten stjerner. *Om retten til uskyldig ferdsel på Mare Liberum. Instruks*». Dette diktet interesserer meg fordi det imiterer ein grunnsituasjon i den didaktiske diktinga, med diktstemma som instruktør for eit du, som skal lære noko. Eg seier imiterer, fordi diktet er gjennomsyra av ein ironi i høve til læresituasjonen det isceneset: du-et i diktet, som er innelåst under dekk, er på ingen måte i stand til å utføre instruksen om å ta tida på fyrlysa for å nå fram til land.
2. «Kast ikke skylda på den lille klovnefisken, ikke på den blå safirdjevelen heller. *Rapport fra korallrevenes død*». Dette diktet kan lesast i samanheng med både høvesdikt-tradisjonen og læredikttradisjonen. Presise, naturvitskaplege termar vert nytta for å forklare den prekære situasjonen til klovnefisken, på same tid som poetiske verkemiddel som rytme (i form av eit spel på likskapar og ulikskapar) vert nytta for å skape noko meir enn den «rapporten» diktet i tittelen gir seg ut for å vere.
3. «Flora for etterkommere. *Akrasia*». I dette diktet vert det også nytta eit naturvitskapleg vokabular, samtidig som det vert spela på dei ikkje-vitskaplege assosiasjonane til orda, t.d. *hymenopteraen*, som får ein til å tenkje både på jomfruhinne og på den greske guden for ekteskap, Hymen. Ein relevant assosiasjon i eit dikt som (også i heilt konkret forstand) handlar om blomar og bier. Diktet vil også vere interessant å sjå i samanheng med korleis Rimbereid utnyttar blomemotivet sine moglegheiter i *Herbarium.*
4. «Å være eller ikke være albatross». Eit dikt som bygger både på tradisjonell visdom («ve den skuta som har en albatross som er drept om bord») og moderne termar («ripofag»). Diktet kan kanskje knytast opp i mot Hesiod sine råd om livet på sjøen og med dyra, men foreløpig har eg teke det med som eit interessant dikt å samanlikne opp i mot «L’Albatros» av Charles Baudelaire. Også Rimbereid har ein sekvens om albatrossen i del VIII av «Orgelet som ikke finnes» (i *Orgelsjøen* frå 2013). Hjå Baudelaire fungerer albatrossen som metafor for poeten, eller poesien. Det kunne vere interessant å sjå på desse dikta av Hansen og Rimbereid, og sjå om dei også kan nyttast til å seie noko om kva poesi er, eller kan vere, i vår eiga samtid.

Som ein kan sjå av denne korte gjennomgangen av materialet mitt er eg interessert i å identifisere element frå lærediktsjangeren, i tillegg til andre relevante tradisjonar, som høvesdiktinga, når eg gjer lesingane av dikta. Eg ønskjer å seie noko både om korleis desse elementa liknar og korleis dei skil seg frå dei eldre førelegga, samt korleis desse kan forståast i ein moderne kontekst. Kva skjer i dette møtet mellom poesien og vitskapen/lærdommen/referensialiteten? Kva skjer ikkje?

For å kunne identifisere slike element er det avgjerande at eg har klart føre meg kva det er eg ser etter. Eg treng, som eg allereie har vore inne på, ein klar definisjon å diskutere opp i mot. Medan definisjonen i *Litteraturvitskapleg leksikon* er interessant å ha med seg i høve til kva vi forstår som poesi, og korleis den didaktiske poesien utfordrar dette, så er den ikkje presis nok for mitt føremål. Eg har derfor funne ein definisjon som den tyske professoren Katharina Volk har utarbeidd i *The Poetics of Latin Didactic*. Under følgjer mi eiga forståing av dei fire kriteria hennar, basert på kapittelet «Improbable art: The theory and practice of ancient didactic poetry».

1. Diktet må ha ein eksplisitt didaktisk intensjon. Denne intensjonen må ikkje nødvendigvis vere uttalt, men det må vere sterke indikasjonar på dette. Den didaktiske intensjonen tek form av ein intratekstuell læresituasjon med ein «lærar» som tiltalar ein tilhøyrar. Om forfattaren har intensjon om å lære vekk noko eller ikkje er altså ikkje relevant, det er korleis dette manifesterer seg i teksten som er interessant.
2. Lærar – elev konstellasjon. Den som talar i lærediktet adresserer ein tilhøyrar som skal lære. Denne tilhøyraren kan vere eksplisitt eller implisitt, namngjeven eller anonym. Det vanlegaste i dei klassiske læredikta er at tilhøyraren er namngjeven, som i Georgica, der Vergil tiltalar Maecenas.
3. Poetisk sjølvrefleksitivitet. Den som talar i lærediktet framstiller seg sjølv som poet, og framstiller det han driv med som poesi.
4. Poetisk simultanitet. Lærarstemma kommenterer ofte at formidlinga av stoffet er i ferd med å skje, altså vert det framstilt som om verket ein les er i ferd med å bli til. Dette kan kanskje forståast som ein form for narrativitet.

Fordelen med denne definisjonen er at den gjer det lettare å avgrense diskusjonen til dei lange læredikta i antikken, som er dei eg ønskjer å forhalde meg til. Dette er også ulempen. For ettersom definisjonen er laga eksplisitt for å fange inn dei klassiske læredikta er det eit ope spørsmål i kva grad den vil vere mogleg å nytte på læredikt i samtida. Det er til dømes i liten grad snakk om eksplisitte didaktiske intensjonar i diktinga til Hansen og Rimbereid. Til og med der dette elementet er tydelegast, som i «Lex humana» av Rimbereid, er «læraren» mest oppteken av å stille spørsmål, og å stille seg undrande generelt, enn å drille tilhøyraren i lova si historie. Kanskje kan dette likevel seiest å reflektere ei moderne forståing av lærargjerninga? Uansett kan det i liten grad seiest å vere snakk om det klassiske elev-lærar tilhøvet i den eldre didaktiske litteraturen, og dette er heller ikkje det som interesserer meg mest å finne ut av i møtet den typen litteratur. Eg er meir oppteken av å sjå på måten kunnskapen om verda, innsiktene til vitskapen, kjennskapen til historia, med andre ord ei rekke referensielle storleikar, vert tekne i bruk i poesien.

Ein annan inngang til dette problemfeltet er derfor Roman Jakobson sin identifikasjon av seks ulike språkfunksjonar. Ein kan seie at vi fyrst og fremst forbind lyrikk med den emotive eller ekspressive funksjonen, i tillegg, sjølvsagt, til den poetiske. Didaktisk poesi gjer derimot i stor grad bruk av den konative funksjonen: den tiltalar ein adressat, som vert instruert i eit stoff. Dette stoffet er på si side kjenneteikna av den referensielle funksjonen. Eit potensiale som ligg i bruken av språkfunksjonane er moglegheita for å peike på noko av årsaken til at didaktiske dikt har blitt forstått som problematiske. I *Litteraturvitskapleg leksikon* står det at «poesi er altså en kvalitet i tillegg til, eventuelt på bekostning av, språkets referensielle, kommunikative eller informative aspekter». Det referensielle og det poetiske synest å stå i motsetnad til kvarandre i vår forståing av litteraturen. Men må det vere slik? Og er ikkje dette ein falsk dikotomi i utgangspunktet? Som Umberto Eco peiker på har også referensielle storleikar emotivt innhald.

Nyleg har eg blitt merksam på ein annan undersjanger av den didaktiske poesien, nemleg vitskapspoesi, eller *poésie scientifique.* Det finst ingen artiklar på norsk om dette, men på engelsk, og særleg på fransk finst det ein del. På fransk har eg funne ein nyutkomen antologi som tek opp tilhøvet mellom vitskap og poesi, samtidig som den verkar å vere eit forsøk på å tenke ei rekke litterære verk som ikkje har blitt verdsette inn i ein sjangermessig samanheng der dei får ny verdi. Boka heiter er redigert av Hugues Marchal, og heiter *Muses et ptérodactyles. La poésie scientifique de Chénier à Rimbaud* (2013). Eg kan ikkje seie så mykje meir om den, ettersom eg ikkje har fått tak i den enno, men eg tenkjer at det kan bli såpass verdifullt for meg å forhalde meg til andre forskingsartiklar som tek opp liknande tema som dei eg er interessert i, at eg kanskje kjem til å skifte fokuset mitt over mot denne *poésie scientifique*. Denne undersjangeren femnar om dei førsokratiske filosofane, som Empedokles, som skreiv om vitskap på vers, og kulminerer med Lukrets sitt *De Rerum Natura*. Ein kan også argumentere for at fleire av dei didaktiske poetane, som Hesiod og Vergil, kan forståast i lys av denne sjangeren, medan verk som *Ars Poetica* av Horats eller *Ars Amandi* av Ovid ikkje høyrer heime under den, noko som passar meg bra. Den største fordelen for meg ved å sikte meg inn på dette feltet er at det både i denne antologien, og i ein annan, som heiter *Poésie scientifique de la gloire au déclin* (2014), også finst bidrag som prøver å sjå på korleis moglegheitene for kopling mellom vitskap og poesi har blitt nytta på ein ny og annleis måte i moderne litteratur. Eg har lese ein av desse, skrive av Magali Riva, som heiter *Francis Ponge: la méthode poétique*. Riva viser korleis Ponge nyttar vitskapen som metode i diktinga si, mellom anna ved sitt føremål om å skape ein encyclopedi av definisjonar av ting, som samtidig er ei poetisk-vitskapleg utforsking av sjølve språket. I «Introduction au galet», i samlinga Proêmes, skriv Francis Ponge at han i sin poetiske praksis ville skape eit slags *De Rerum Natura*. Eit liknande føremål kan Raymond Queneau seiest å ha hatt med sin *Petite cosmogonie portative*, som også vert handsama innanfor dette feltet, mellom anna i boka *Poetry and cosmogony: Science in the writing of Queneau and Ponge*. Dersom eg skiftar fokuset over på vitskapspoesi vil eg sannsynlegvis også endre litt på kva for dikt eg nyttar som materiale. Kanskje vil eg nytte Ponge og Queneau i staden for Rimbereid og Hansen, eller kanskje vil eg nytte ein éin av dei franske eller éin av dei norske. Uavhengig av kva eg bestemmer meg for, vil desse nye antologiane som eg har funne vere nyttige for meg på vegen mot det som uansett skal vere det overordna målet for oppgåva: å sirkle inn det problematiske tilhøvet mellom kunnskap/vitskap og poesi, både historisk og i vår eiga tid.

I det komande semesteret, som blir mitt andre, vil eg halde fram med å lese meg opp innanfor emneområdet eg har valgt, for å få bedre oversikt over den didaktiske litteraturen sin historikk og sjangerproblematikk, og for å avgjere korleis eg skal avgrense dette store emneområdet enda meir. I tillegg til å lese meir om didaktisk litteratur og *poésie scientifique* vil eg lese meg opp på forfattarskapane til Francis Ponge og Raymond Queneau, for å avgjere om dei kan nyttast til føremålet mitt.

I det komande semesteret skal eg dessutan følgje ALLV302-undervisninga, noko som eg trur vil hjelpe meg til å få på plass ei tydelegare teoretisk ramme for arbeidet mitt. Eg blir nøydd til å utforske poesien som omgrep i mykje større grad enn eg har gjort hittil i denne prosjektskissa, der eg har forstått poesi som ein kvalitet ved språket, i tråd med formalistane og strukturalistane. Eg må også i større grad avklare bruken min av ordet poesi, særleg oppimot sjangernemninga lyrikk, eller det lyriske. Lyrikken vart ikkje snakka om som ein eigen sjanger før på 1800-talet (samtidig som skiftet eg har snakka om i samband med romantikken), og det er i det heile teke eit ope spørsmål den didaktiske litteraturen i antikken skal forståast som lyrikk i det heile, utan at eg skal gå inn på dette her.

I tredje semester vil eg byrje skrivinga av sjølve oppgåva. Eg kjem til å starte med eit kapittel om sjangeren si historie, der eg diskuterer kva didaktisk dikting var for noko, samt kvifor, eller om, denne måten å nytte litteraturen på vart avleggs i europeisk kontekst. I andre kapittel vil eg avklare sentrale definisjonar for oppgåva mi, som definisjonen av didaktisk dikting, av poesi/lyrikk, og kanskje også av vitskap/kunnskap. I tredje kapittel vil eg ta desse definisjonane inn i ein teoretisk diskusjon av kva poesi er, samt korleis den didaktiske poesien utfordrar etablerte forståingar.

I fjerde semester vil eg vende merksemda mot den didaktiske/vitskaplege diktinga i vår tid, ved å gjere nærlesingar av materialet eg har valgt ut. I diskusjonen av nærlesingane vil eg fokusere på korleis desse nyare dikta kan knytast til dei eldre førelegga, og til sjangeren som heile. Avslutningsvis vil eg knytte lesingane mine opp i mot den teoretiske diskusjonen av kva poesi er, og seie noko om den didaktiske poesien sitt potensiale i vår tid.

Litteraturliste:

Borkenhagen, M. (2018) «Læredikt utenfor sesongen.» Tilgjengelig frå: <https://www.bokklubben.no/SamboWeb/side.do?dokId=62522> (lasta ned 08.05.18)

Dalzell, A. (1996) *The Criticism of Didactic Poetry: Essays on Lucretius, Virgil, and Ovid.* Toronto: University of Toronto Press.

Fitch, J. & Schuler, R. (1983) «Theory and context of the didactic poem: some classical, mediaeval, and later continuities» i *Florilegium* vol. 5. 1 – 43.

Hansen, I. (2015) *Å resirkulere lengselen.* Oslo: Aschehoug.

Jakobson, R.

Rimbereid, Ø. (2000) *Seine topografiar.* Oslo: Gyldendal Norsk Forlag.

Rimbereid, Ø. (2001) *Trådreiser.* Oslo: Gyldendal Norsk Forlag.

Rimbereid, Ø. (2006) «Om det topografiske diktet» i *Hvorfor ensomt leve. Essays.* Oslo: Gyldendal Norsk Forlag.

Rimbereid. Ø. (2008) *Herbarium.* Oslo: Gyldendal Norsk Forlag.

Rimbereid, Ø. (2015) *Lovene.* Oslo: Gyldendal Norsk Forlag.

Shelley, P. (2013) *Prometheus unbound.* Cambridge: Cambridge University Press.

Volk, K. (2002) «Improbable Art: The Theory and Practice of Ancient Didactic Poetry» i *The Poetics of Latin Didactic: Lucretius, Vergil, Ovid, Manilius.* Oxford: Oxford University Press.